Rugby: Reinach is gereed om Faf te vervangCobus Reinach. (Kyodo News via AP) Selfs Springbok-afrigter Jacques Nienaber sê Cobus Reinach was uitstekend in Montpellier se oorwinning oor Racing 92 in Frankryk die naweek. Met Faf de Klerk wat beseer is, het Nienaber ŉ keuse tussen Reinach en Herschel Jantjies om op 6 November teen Wallis te speel. Nienaber het op ŉ mediakonferensie gesê hy het na die hoogtepunte van die wedstryd gekyk en hy reken Reinach was uitstekend. Die 31-jarige skrumskakel het twee drieë gedruk. Nienaber en sy span was hierdie week in Frankryk sodat hulle die Britse kwarantyn kan vryspring. Altesame 23 van die 32 spelers in Nienaber se groep is in Parys met die res wat eers vir hulle Europese spanne moes speel. “Diegene wat die kans het om te speel vir hulle klubs, moet goed speel om in aanmerking te kom vir die span. Die spelers wat saam met ons in die groep is, moet ook goed oefen om in aanmerking te kom,” het Nienaber gesê. Hy reken nie daar gaan verrassings in sy spankeuse wees nie. Die bes betaalde rugbyspeler in die wêreld, Handré Pollard, het vir Montpellier op senter gespeel. Volgens Nienaber bly hy eerste keuse as losskakel. Hy was ook op senter laat in die oorwinning oor die All Blacks op 2 Oktober. Tydens die toer van die Britse en Ierse Leeus in Suid-Afrika is die span toegelaat om drie waterdraers tydens die wedstryde te gebruik. Rassie Erasmus, direkteur van rugby by SA Rugby, is toe ingespan. Volgens Nienaber is hulle nou weer terug by twee waterdraers, wat beteken daar is nie plek vir Rassie nie. Hy sal nou saam met Nienaber in die afrigterslosie wees.